Alternattiva Demokratika dejjem kienet kontra l-kaċċa fir-rebbiegħa. Għax mhux sostenibbli. Għax hi kaċċa li ssir meta l-għasafar ibejtu biex jitkattru. Għax mhux permessa mid-Direttiva tal-Unjoni Ewropeja dwar l-Għasafar. Kemm il-Partit Nazzjonalista kif ukoll il-Partit Laburista ilhom snin twal jinċensaw lill-kaċċaturi u ma kienux kapaċi jdaħħlu fuhom sens ta' dixxiplina. L-inċidenti ta' kaċċa illegali ma seħħux b'kumbinazzjoni iżda għax uħud rabbew l-arja li għalihom ma juista' ħadd. Il-PN fil-Gvern kien iħallas lill-kaċċaturi ammont ta' flus kull sena bħala l-konsulenti tiegħu. Il-PL fil-Gvern iktar moħħu jfittex il-loopholes biex jara kif jista' jġġustifika kollox. In-nuqqas ta' azzjoni tal-PN u l-PL jista' jkun rimedjat permezz ta' referendum abrogattiv, jiġifieri referendum li jħassar l-avviż legali dwar il-kaċċa fir-rebbiegħa. Għalhekk il-Laqgħa Ġenerali Annwali ta' Alternattiva Demokratika illum għamlet sejħa biex dawk li bħal Alternattiva Demokratika ma jaqblux mal-kaċċa fir-Rebbiegħa jingħaqdu f'koalizzjoni kontra l-kaċċa fir-rebbiegħ biex flimkien nippjanaw dan ir-referendum abrogattiv. It-triq hi twila pero hu possibli li naslu, għax l-għasafar tagħna lkoll.
Kaċċa fir-rebbiegħa? Le Grazzi!